Tannlege:

Rødt vil gjøre tannlegen billigere for over én million nordmenn

– Tannhelsetilbudet er et stort hull i velferdsstaten. Det hullet er det på tide å begynne å tette, mener Rødt-leder Bjørnar Moxnes.

helge@lomedia.no

– Alle skjønner at det blir feil at lommeboka bestemmer om du har råd til sunne tenner eller ikke, sier Bjørnar Moxnes til FriFagbevegelse.

Rødt slår på stortromma når de skal presentere sitt alternative budsjett. Målet er et krafttak for en fellesfinansiert tannhelse. Prisen er tre milliarder kroner.

– Gratis tannhelse til flere er viktig i kampen mot Forskjells-Norge. Derfor er dette den største satsinga i Rødts alternative statsbudsjett. Her viser vi at det er mulig å komme ganske langt på bare ett år, mener Bjørnar Moxnes.

Basert på beregninger fra Finansdepartementet vil denne summen holde til minst tre av følgende tiltak:

• Gratis tannhelsetjeneste for alle til og med året man fyller 25 år. I dag gjelder dette til fylte 18 år. Dette alkene vil koste 500 millioner kroner.

• Egenandelstak for tannhelse på 2 000 kroner for alle over 25 år. 40 prosent av alle utgifter over dette beløpet skal refunderes. Dette vil redusere tannlegeregninga betydelig for 1,1 millioner nordmenn.

• Reversering av regjeringens kutt i tannhelse fra regjeringen sin side, ved å justere takstene i tråd med prisvekst og ta inn igjen takst for tannreguleringer som regjeringa har foreslått å fjerne. Kostnaden for det er 51 millioner.

Til sammen er kostnadene beregnet til drøye tre milliarder kroner.

• Hvorfor har vi ikke gratis tannlege i Norge? Vi var på vei dit, men så kom 1. verdenskrig...

Alle til gode

En spørreundersøkelse som Opinion har utført for FriFagbevegelse og Dagsavisen viser at hver tredje nordmann, 33 prosent, har utsatt eller unnlatt å gå til tannlege av økonomiske årsaker. Blant de som oppgir en årsinntekt under 300.000 svarer nesten halvparten at de enten har utsatt eller unnlatt å gå til tannlegen av økonomiske årsaker.

– At tannhelsa blir stadig bedre er en godt utgangspunkt, fordi kostnadene nå er lavere enn de var for et par tiår siden. Andre partier har prøvd å løfte tannhelse ved å gi utvalgte grupper gratis tannhelse. Vi mener derimot at et tannhelseløft må komme alle til gode, ikke bare gi støtte basert på diagnoser eller økonomisk sårbarhet. Det handler om å sikre at alle føler de får noe igjen, og at viljen til å betale skatt for disse tjenestene ikke svekkes, mener Bjørnar Moxnes.

Han skjønner at noen vil spørre hvorfor et parti som Rødt vil bruke store penger på å gi folk rimeligere tannbehandling hos kommersielle tannleger.

– I dag er det jo til dels stor privat inntjening i deler av tannhelsetjenesten. Rødt ønsker derfor på sikt å utvide den offentlige tannhelsetjenesten, slik at penger bevilget til tannhelse går til tannhelse og ikke privat fortjeneste. For å starte denne omlegginga, og samtidig fase inn utgiftene over statsbudsjettet foreslår vi å gjøre to ting samtidig. Både heve aldersgrensa for gratis tannhelse, og innføre et egenandelstak med refusjonsordning for resten av befolkninga. Det er vår totrinnsrakett i retning et tannhelsetilbud hvor det er behovene som er viktigst, sier Rødt-lederen.

For å sikre at pengene som settes av til refusjoner ikke går til økte overskudd i de private klinikkene foreslår Rødt at det settes et pristak i refusjonsordninga for hva de private klinikkene kan ta seg betalt.

Dette har også Arbeiderpartiet foreslått tidligere.

• Én av tre nordmenn har droppet tannlegen av økonomiske årsaker. Mette Helen (44) mangler 11 tenner og må tygge på gommen

Nesten SV-milliard

SV la fram sitt alternative budsjett onsdag. Partiet mener ingen skal måtte utsette tannlegebesøk på grunn av dårlig råd. Derfor vil SV satse på en tannhelsereform hvor målet på sikt er at ingen skal betale mer enn 2 500 kroner i tannlegeutgifter per år.

SV foreslår å utvide det offentlige tannhelsetilbudet for å gi gratis offentlig tannhelsetilbud fram til fylte 20 år, og vil gjøre det betraktelig billigere fram til fylte 30 år. Samtidig ønsker SV å gjeninnføre gratis tannhelsesjekk for eldre over 75 år.

– Tenner er en del av kroppen, derfor må de også være en del av egenandelsordningen, mener SV som legger 690 millioner kroner til å starte en tannhelsereform, med gratis tannlege for dem under 20 år, deretter gradvis økning i pris opp til 30 år. Og 105 millioner korner til å gjeninnføre tannhelsesjekk for eldre over 75 år.

Arbeiderpartiet legger fram sitt alternative budsjettforslag til uken.

– Målet er å komme lenger enn vi er i dag. Vi må starte med de som har dårligst råd, som studenter, uføre og arbeidsledige. Det er grupper som allerede sliter, har Tellef Inge Mørland sagt til FriFagbevegelse.

I inneværende alternativt budsjett hadde Arbeiderpartiet lagt inn 30 millioner kroner til tiltak innenfor tannhelse.

Finanspolitisk talsperson i Arbeiderpartiet, Rigmor Aasrud, vil ikke kommentere detaljer i partiets alternative budsjett som legges fram til uka.

– Vi skal legge fram et godt budsjett med mange gode styrkinger innenfor velferdssektoren. Også innenfor tannhelse, sier Rigmor Aasrud til FriFagbevegelse.

Hun vil ikke kommentere satsingen til Rødt på tannhelsefronten.

– Å kommentere et forslag på tre milliarder kroner til tannhelse uten å ha sett et helhetlig budsjettforslag er krevende, svarer hun på direkte spørsmål om dette.

• Irenes datter ble kalt «kanin» på skolen. Det kostet alenemoren nesten 19.000 kroner å fikse på årsaken til mobbingen